VSA-spelers mag nie Nigerië verteenwoordig | Netwerk24
VSA-spelers mag nie Nigerië verteenwoordig
21 Julie 2021 08:16
Nneka Ogwumike vroeër vanjaar in aksie vir haar klubspan, die Los Angeles Sparks. Haar versoek om Nigerië by die Spele te verteenwoordig, is van die hand gewys. Foto: Getty Images
Twee vroue wat oor die hoof gesien is vir Amerika se basketbalspan vir die Olimpiese Spele se versoek om Nigerië op dié sportskouspel te verteenwoordig, is deur 'n hof van die hand gewys.
Die hof vir sportarbitrasie (CAS) het beslis dat Nneka Ogwumike en Elizabeth Williams nie kwalifiseer om Nigerië op die Spele, wat Vrydag in Tokio begin, te verteenwoordig nie.
Albei spelers was lid van Amerika se span wat in September 2019 en Februarie 2020 aan kwalifiseringstoernooie deelgeneem het vir die Spele in Japan.
Hulle het 'n versoek aan die wêreldbeheerliggaam vir basketbal (Fiba) gerig dat 'n spesiale uitsondering vir hulle gemaak word wat die status van hul nasionaliteit betref.
Ogwumike is 'n Amerikaner van geboorte, wie se familie van Nigerië is. Williams is in Brittanje gebore, maar het later na Amerika geëmigreer. Haar ouers is Nigeriërs.
Toe Fiba nie aan die versoek wou gehoor gee nie, het Williams-hulle hulle tot die CAS gewend.
Die internasionale beheerliggaam vir basketbal het die uitspraak in 'n verklaring verwelkom.
"Die spelers sal drie jaar moet wag sedert hul laaste wedstryd vir die VSA om verkiesbaar te wees vir die Spele, soos wat reël 41 van die Olimpiese handves bepaal."
Derhalwe is die twee spelers nie in Nigerië se groep ingesluit wat die land se basketbalfederasie aan die land se Olimpiese komitee voorgelê het nie.
Nigerië bevind hom saam met Amerika, Frankryk en Japan in Groep B vir die Spele in Tokio. Die Nigeriërs se eerste wedstryd is Dinsdag teen Amerika. – Reuters